Na temelju Odluke o povjeravanju poslova organizacije gradskih manifestacija u 2026. godini, KLASA: 611-01/26-01/9, URBROJ: 2163-7-07-01-0277-26-2 od 2. veljače 2026. godine, članka 19. Statuta Pula Film Festivala te Odluke Upravnog vijeća Pula Film Festivala, broj 01-01-26-20-03 od 9. studenoga 2026. godine, Javna ustanova Pula Film Festival objavljuje

JAVNI POZIV
za zakup kućica tijekom održavanja manifestacije
„Advent u Puli – L'Avvento a Pola 2026.“

I. 	PREDMET JAVNOG POZIVA

Predmet Javnog poziva je zakup montažnih drvenih kućica za obavljanje djelatnosti utvrđenih ovim Javnim pozivom tijekom održavanja manifestacije „Advent u Puli – L'Avvento a Pola 2026.“ od 29. studenoga 2026. do 6. siječnja 2027. godine.

Na ovaj Javni poziv pravo na prijavu nemaju ponuditelji koji su ostvarili pravo na zakup kućice temeljem javnog poziva za zakup kućica tijekom održavanja manifestacije „Advent u Puli – L'Avvento a Pola 2026.“ od 16. listopada 2026. (Odluka Upravnog vijeća Pula Film Festivala, broj 01-01-26-18-02 od 15. listopada 2026. godine).

Kućice koje su predmet zakupa raspoređene su na lokacijama održavanja manifestacije kako slijedi:

	[bookmark: _Hlk242796508]RD.BR.
	OZNAKA NA KARTI
	LOKACIJA
	VELIČINA KUĆICE
	DJELATNOST
	POČETNA ZAKUPNINA

	1
	S4
	Arena (unutra) - klizalište
	3m x 2m
	Ugostiteljstvo – kategorija C
	5.000,00 EUR

	2
	S5
	
	3m x 2m
	Ugostiteljstvo – kategorija B
	5.000,00 EUR

	3
	S6
	
	3m x 2m
	Ugostiteljstvo – kategorija A
	5.000,00 EUR

	Napomena: Jednom ugostiteljskom drvenom kućicom dimenzija 2m x 2m raspolagat će upravitelj klizališta.




	RD.BR.
	OZNAKA NA KARTI
	STRUJA

	TERASA
	RADNO VRIJEME

	1
	S4
	3 šuko priključka  16A, do 10kW  ukupno
	Zajednička nenatkrivena - 100m2
	Od nedjelje do četvrtka: 10:00 – 22:00
Petkom i subotom: 10:00 – 23:00

	2
	S5
	
	
	

	3
	S6
	
	
	





Za potrebe ovog Javnog poziva ugostiteljska ponuda razvrstava se u tri kategorije, prema dopuštenoj ponudi hrane i obveznom broju proizvoda s ograničenim prodajnim cijenama, kako slijedi:

	KATEGORIJA
	DOPUŠTENA PONUDA
	OBVEZNI PROIZVODI S OGRANIČENOM CIJENOM

	A – Ugostiteljstvo
	Samo slana jela ili kombinacija slanih i slatkih jela, pri čemu slana jela moraju činiti najmanje 50 % ukupne ponude hrane
	1 slano jelo + 2 pića

	B – Ugostiteljstvo s najmanje 50 % slatkih jela
	Samo slatka jela ili kombinacija slatkih i slanih jela, pri čemu slatka jela moraju činiti najmanje 50 % ukupne ponude hrane
	1 slastica + 2 pića

	C – Ugostiteljstvo s obveznom ponudom slanih i slatkih jela
	Obvezno slana i slatka jela
	1 slano jelo + 1 slastica + 2 pića

	Napomena: U kategorijama A i B udio slanih odnosno slatkih jela utvrđuje se prema broju različitih jela u ukupnoj ponudi hrane, pri čemu se pića ne uračunavaju. Različite veličine porcija, nadjevi, umaci, prilozi i drugi dodaci istom osnovnom jelu ne smatraju se zasebnim jelima za potrebe utvrđivanja propisanog udjela. Zakupnik je dužan tijekom cijelog propisanog radnog vremena održavati ponudu hrane u skladu s uvjetima kategorije kojoj pripada dodijeljena kućica.



Raspored i položaj kućica označeni su na kartama pojedinih lokacija koje čine sastavni dio ovog Javnog poziva.

II.	UVJETI ZAKUPA KUĆICE

Zakupnik je dužan:
- kućicu koristiti isključivo za djelatnost za koju mu je dodijeljena;
- obavljati djelatnost tijekom cijelog razdoblja zakupa, u skladu s radnim vremenom utvrđenim ovim Javnim pozivom;
- na vidljivom mjestu istaknuti cjenik proizvoda;
- na istaknutom cjeniku proizvode koje je odabrao radi ispunjavanja obvezne minimalne ponude za pripadajuću kategoriju označiti zvjezdicom (*) uz naziv proizvoda, uz obvezno navođenje značenja oznake na cjeniku;
- za cijelo vrijeme trajanja i u cijelom radnom vremenu manifestacije imati u asortimanu ponudu pića sponzora „Advent u Puli – L'Avvento a Pola 2026.“, a detalji će se utvrditi ugovorom. Izuzetak su Zakupnici koji imaju svoj vlastiti proizvod (vino, pivo i sl.);
- isticati oznake sponzora lokacije/manifestacije na svim ugovorenim i prethodno dostavljenim elementima od strane Organizatora (naziv kućice, suncobrani, sjedeća mjesta, ploče za jelovnike, čaše i sl.);
- redovito održavati čistoću i urednost kućice, pripadajućeg prostora, opreme i neposredne okolice te osigurati kontinuirano pražnjenje spremnika za otpad i pravodobnu zamjenu vreća za otpad, na način kojim se sprječava prepunjavanje spremnika, rasipanje otpada i nastanak neugodnih mirisa;
- tijekom cijelog propisanog radnog vremena imati u ponudi proizvode koje je odabrao radi ispunjavanja obvezne minimalne ponude za pripadajuću kategoriju te se za te proizvode pridržavati propisanih minimalnih normativa i maksimalnih prodajnih cijena;
- koristiti isključivo kućicu, terasu i drugu površinu koja mu je dodijeljena te ne proširivati prostor korištenja, osim uz prethodnu suglasnost organizatora;
- pridržavati se tehničkih uvjeta kućice, osobito najveće dopuštene priključne snage električne energije;
- svu dodatnu opremu, uređaje, dekoracije i druge predmete postavljati isključivo unutar prostora koji mu je dodijeljen, osim uz prethodnu suglasnost organizatora;
- osigurati sve uvjete te ishoditi sve dozvole, odobrenja, suglasnosti i druge akte potrebne za zakonito obavljanje registrirane djelatnosti;
- pridržavati se važećih propisa koji se odnose na obavljanje djelatnosti, sigurnost hrane, fiskalizaciju i izdavanje računa, zaštitu od požara, zaštitu na radu, javni red i mir te komunalni red;
- omogućiti ovlaštenim predstavnicima organizatora kontrolu ispunjavanja uvjeta utvrđenih ovim Javnim pozivom i ugovorom o zakupu;
- bez odgode prijaviti organizatoru svaki kvar ili oštećenje kućice, instalacija ili opreme;
- po završetku zakupa ukloniti vlastitu opremu, robu, dekoracije i druge predmete te kućicu i pripadajući prostor predati organizatoru u urednom stanju;
- tijekom cijelog radnog vremena, bez iznimke, omogućiti kupcima gotovinsko i kartično plaćanje;
- pridržavati se svih uputa organizatora koje su u skladu s ovim Javnim pozivom i ugovorom o zakupu, a odnose se na korištenje kućice, pripadajućeg prostora, zajedničkih površina, infrastrukture i opreme te održavanje reda, čistoće i sigurnosti na prostoru manifestacije;

Zakupniku nije dopušteno:
- dati kućicu ili pripadajući prostor u podzakup niti na drugi način prepustiti njihovo korištenje trećoj osobi;
- obavljati djelatnost ili prodavati proizvode protivno namjeni i uvjetima utvrđenima za pojedinu kućicu ovim Javnim pozivom;
- samostalno premještati, preinačavati ili izvoditi zahvate na kućici, terasi, električnim instalacijama ili drugoj opremi organizatora;
- priključivati električne uređaje kojima se prekoračuje najveća dopuštena priključna snaga utvrđena za pojedinu kućicu;
- postavljati dodatnu opremu, uređaje, reklamne i druge sadržaje izvan prostora koji mu je dodijeljen bez prethodne suglasnosti organizatora;
- bez prethodne pisane suglasnosti Organizatora postavljati ili mijenjati dekoracije, rasvjetu, natpise, reklamne i druge vizualne elemente na kućici, pripadajućoj opremi ili prostoru oko nje, osim oznaka sponzora koje se postavljaju sukladno uputama Organizatora; isticanje političkih promidžbenih sadržaja nije dopušteno;
- zatvoriti kućicu odnosno ne obavljati djelatnost tijekom propisanog radnog vremena, osim zbog više sile ili uz prethodnu suglasnost organizatora;
- ukloniti iz ponude ili uskratiti prodaju proizvoda koje je odabrao radi ispunjavanja obvezne minimalne ponude za pripadajuću kategoriju tijekom cijelog razdoblja zakupa i propisanog radnog vremena;
- mijenjati proizvode koje je odabrao radi ispunjavanja obvezne minimalne ponude za pripadajuću kategoriju bez prethodne pisane suglasnosti Organizatora;
- proizvode koje je odabrao radi ispunjavanja obvezne minimalne ponude za pripadajuću kategoriju prodavati po cijeni višoj od maksimalne prodajne cijene utvrđene ovim Javnim pozivom ili u količini manjoj od propisanog minimalnog normativa;
- uvjetovati kupnju proizvoda koje je odabrao radi ispunjavanja obvezne minimalne ponude za pripadajuću kategoriju plaćanjem ambalaže, posluživanja, dodatka ili druge naknade zbog koje bi ukupna cijena koju kupac mora platiti premašila maksimalnu prodajnu cijenu utvrđenu ovim Javnim pozivom;
- postupati na način kojim se oštećuje kućica, pripadajuća oprema, javna površina ili druga imovina organizatora odnosno Grada Pula – Pola;
- koristiti zvučnike ili samostalno reproducirati glazbu na kućici odnosno pripadajućem prostoru, osim uz prethodnu suglasnost organizatora;
- koristiti otvoreni plamen odnosno paliti vatru na otvorenom prostoru;
- koristiti prostor izvan kućice kao šank ili prostor za posluživanje, osim u okviru dodijeljenog prostora i uz prethodnu suglasnost organizatora.

Zakupnik odgovara za sve nepravilnosti nastale njegovim postupanjem odnosno postupanjem osoba za koje odgovara te je dužan Pula Film Festivalu odnosno Gradu Pula – Pola nadoknaditi iznos novčane kazne, troška ili druge štete koja im bude određena ili nastane zbog postupanja zakupnika protivno važećim propisima, ovom Javnom pozivu ili ugovoru o zakupu.

Zakupnik samostalno snosi rizik i troškove štete nastale zbog prekida ili ograničenja isporuke električne energije uzrokovanih vremenskim uvjetima, višom silom ili drugim okolnostima za koje Pula Film Festival odnosno Grad Pula – Pola nisu odgovorni, uključujući štetu zbog kvarenja ili propadanja namirnica i drugih proizvoda, bez prava na naknadu štete ili umanjenje zakupnine po toj osnovi.

Ako iznos jamstvenog pologa nije dovoljan za podmirenje nastale štete ili drugih obveza zakupnika, zakupnik je dužan podmiriti razliku do punog iznosa nastale štete odnosno obveze.

Razdoblje zakupa utvrđeno za pojedinu kućicu ovim Javnim pozivom je konačno i ne može se produljiti na zahtjev zakupnika.

Pravo zakupa kućice ne uključuje pravo na parkirno mjesto na području Grada Pule niti zakupniku daje pravo na rezervaciju, zauzimanje ili korištenje parkirališnog mjesta odnosno druge javne površine za potrebe parkiranja vozila. 

Nepridržavanje maksimalnih prodajnih cijena i minimalnih normativa za proizvode koji čine obveznu minimalnu ponudu, kao i neispunjavanje obveze njihove dostupnosti tijekom propisanog radnog vremena, smatra se povredom uvjeta zakupa. U slučaju utvrđene povrede Pula Film Festival ima pravo upozoriti zakupnika i naložiti mu otklanjanje nepravilnosti bez odgode. U slučaju ponovljene povrede Pula Film Festival ima pravo, bez prethodnog upozorenja, ostavljanja dodatnog roka za otklanjanje nepravilnosti i otkaznog roka, raskinuti ugovor o zakupu, bez prava zakupnika na povrat uplaćene zakupnine niti na naknadu štete po bilo kojoj osnovi.
U slučaju raskida ugovora zakupnik je dužan odmah prestati obavljati djelatnost i pružati usluge u kućici te najkasnije u roku od 24 sata od dostave obavijesti o raskidu ukloniti svu svoju robu, opremu i druge stvari, osloboditi kućicu od osoba i stvari te je predati Pula Film Festivalu. Rok od 24 sata služi isključivo za uklanjanje stvari i predaju kućice te zakupnik tijekom tog razdoblja nema pravo obavljati djelatnost, prodavati proizvode niti pružati usluge.

Za povrede obveza i zabrana utvrđenih ovim Javnim pozivom i ugovorom o zakupu Pula Film Festival može primijeniti ugovorene mjere, uključujući naplatu ugovorne kazne i raskid ugovora, pod uvjetima i na način utvrđen ugovorom o zakupu.

[bookmark: _Hlk242861991]Radi osiguranja cjenovno pristupačne osnovne ponude tijekom manifestacije, zakupnik je dužan, ovisno o kategoriji dodijeljene kućice, odabrati propisani broj slanih jela, slastica i pića iz tablice u nastavku te ih tijekom cijelog propisanog radnog vremena imati u ponudi, uz poštovanje utvrđenih minimalnih normativa i maksimalnih prodajnih cijena. 

	SKUPINA PROIZVODA
	PROIZVOD/JELO
	MINIMALNI NORMATIV
	MAKSIMALNA PRODAJNA CIJENA

	Slana jela
	Hot dog
	1 kom., kobasica/hrenovka najmanje 80 g
	5,00 eura

	
	Hamburger
	1 kom., mesni dio najmanje 80 g
	5,00 eura

	
	Bakalar
	najmanje 100 g gotovog jela + kruh
	5,00 eura

	Pića
	Kuhano vino
	najmanje 0,20 l
	3,00 eura

	
	Topla čokolada
	najmanje 0,20 l
	3,00 eura

	
	Kakao
	najmanje 0,20 l
	3,00 eura

	
	Čaj
	najmanje 0,20 l
	2,00 eura

	
	Voda
	najmanje 0,50 l
	2,00 eura

	Slastice
	Božićni kolači
	najmanje 100 g
	3,00 eura

	
	Fritule
	najmanje 120 g
	3,00 eura

	
	Palačinke
	najmanje 120 g gotovog proizvoda s punjenjem
	3,00 eura

	Napomena: Maksimalna prodajna cijena predstavlja konačnu cijenu koju kupac plaća za proizvod/jelo koje je zakupnik odabrao radi ispunjavanja obvezne minimalne ponude za pripadajuću kategoriju, uz poštovanje propisanog minimalnog normativa. Za takav proizvod/jelo nije dopušteno obvezno naplaćivati dodatne naknade po bilo kojoj osnovi. Dodatni proizvodi i dodaci koji nisu potrebni za ispunjavanje minimalnog normativa, a koje kupac dobrovoljno odabere, mogu se posebno naplatiti prema istaknutom cjeniku.

Napomena: U prostoru Arene nije dopušteno pripremanje hrane na/u ulju odnosno nikakva vrsta roštilja ili drugih uređaja koji stvaraju otpadno ulje, dok je na drugim lokacijama navedeno dopušteno.


III. 	PRAVO SUDJELOVANJA I UVJETI ZA PONUDITELJE

Pravo sudjelovanja na usmenom nadmetanju imaju pravne i fizičke osobe s registriranom djelatnošću u Republici Hrvatskoj koje nemaju dospjelih nepodmirenih dugovanja prema Gradu Pula – Pola po bilo kojoj osnovi te koje su podnijele potpunu i pravodobnu prijavu za sudjelovanje u usmenom nadmetanju.

III.a 	PRAVO PREDNOSTI NA SKLAPANJE UGOVORA O ZAKUPU

Pravo prednosti na sklapanje ugovora o zakupu mogu ostvariti osobe iz članka 132. Zakona o hrvatskim braniteljima iz Domovinskog rata i članovima njihovih obitelji (Narodne novine broj 121/17, 98/19, 84/21, 156/23), pod uvjetima propisanima tim Zakonom, ako ispunjavaju uvjete Javnog poziva i prihvate najviši iznos zakupnine postignut tijekom usmenog nadmetanja.

Ponuditelji koji se pozivaju na pravo prednosti dužni su uz prijavu dostaviti odgovarajući dokaz nadležnog tijela o statusu i zakonskom prvenstvenom redu, prema potrebi dokaz o srodstvu te izjavu da nisu u zakupu drugog poslovnog prostora, neovisno o osnovi zakupa.

Nedostavljanje dokumentacije za ostvarivanje prava prednosti ne utječe na valjanost prijave ako su ispunjeni ostali uvjeti Javnog poziva, ali ponuditelj u tom slučaju ne može ostvariti pravo prednosti.

Nakon završetka usmenog nadmetanja Povjerenstvo poziva ponuditelje koji ispunjavaju uvjete za ostvarivanje prava prednosti da se izričito očituju prihvaćaju li najviši postignuti iznos zakupnine, o čemu se sastavlja zapisnik.

Ako najviši iznos zakupnine prihvati više ponuditelja koji ostvaruju pravo prednosti, primjenjuje se prvenstveni red iz članka 132. navedenog Zakona. Ako više ponuditelja ima jednak zakonski prvenstveni red, prednost ostvaruje ponuditelj koji je tijekom redovitog usmenog nadmetanja za predmetnu kućicu istaknuo najvišu vlastitu ponudu. Ako se prednost ne može utvrditi prema tom kriteriju, prednost ostvaruje ponuditelj čija je pravodobna prijava ranije zaprimljena.

IV. 	SADRŽAJ PRIJAVE

Prijava mora sadržavati:
- ispunjenu i potpisanu Prijavnicu (Prilog 1.);
- za pravne osobe – izvornik izvatka iz sudskog registra, ne stariji od 15 dana od dana podnošenja prijave;
- za obrtnike – izvornik izvatka iz Obrtnog registra, ne stariji od 15 dana od dana podnošenja prijave;
- za obiteljska poljoprivredna gospodarstva (OPG) – izvornik isprave kojom se dokazuje upis u Upisnik OPG-ova odnosno drugi odgovarajući upisnik, ne stariji od 15 dana od dana podnošenja prijave;
- za fizičke osobe koje obavljaju registriranu djelatnost – običnu presliku osobne iskaznice, a za pravne osobe običnu presliku osobne iskaznice osobe ovlaštene za zastupanje;
- punomoć za zastupanje, ovjerenu kod javnog bilježnika, ako ponuditelja zastupa opunomoćenik. Ako ponuditelja zastupa odvjetnik, punomoć ne mora biti ovjerena kod javnog bilježnika, a odvjetnik je prilikom pristupanja usmenom nadmetanju dužan predočiti važeću odvjetničku iskaznicu;
- potvrdu nadležnog upravnog tijela Grada Pula – Pola da ponuditelj nema dospjelih nepodmirenih dugovanja prema Gradu Pula – Pola po bilo kojoj osnovi, ne stariju od 15 dana od dana podnošenja prijave;
- za ponuditelje sa sjedištem odnosno prebivalištem izvan područja Grada Pula – Pola, potvrdu nadležnog tijela jedinice lokalne samouprave u kojoj imaju sjedište odnosno prebivalište o nepostojanju dospjelih nepodmirenih dugovanja, ne stariju od 15 dana od dana podnošenja prijave;
- potvrdu nadležne Porezne uprave o nepostojanju dospjelog duga po osnovi javnih davanja, ne stariju od 15 dana od dana podnošenja prijave;
- dokaz o uplati jamstvenog pologa;
- potpisanu izjavu o prihvaćanju svih uvjeta ovog Javnog poziva (Prilog 2.);
- potpisanu privolu/suglasnost za obradu osobnih podataka (Prilog 3.).

Isprave se dostavljaju u izvorniku, a prihvaćaju se i ispisi elektroničkih isprava izdanih putem službenih informacijskih sustava nadležnih tijela, pod uvjetom da je moguće provjeriti njihovu vjerodostojnost. Obične preslike isprava ne prihvaćaju se, osim ako je ovim Javnim pozivom izričito drukčije određeno.

Prijava s cjelokupnom propisanom dokumentacijom podnosi se isključivo neposrednom predajom, u zatvorenoj omotnici, u sjedištu Pula Film Festivala, Uspon na Kaštel 2, 52100 Pula, s naznakom „Javni poziv – Advent u Puli 2026. – NE OTVARATI“. Prijave dostavljene poštom, elektroničkom poštom ili na drugi način koji nije propisan ovim Javnim pozivom neće se razmatrati.

Prijava se podnosi najkasnije do 13. studenoga 2026. godine u 12:00 sati.

Pravodobnom prijavom smatra se prijava koja je zaprimljena u sjedištu Pula Film Festivala najkasnije do isteka roka za podnošenje prijava.

Potpunom prijavom smatra se prijava koja sadrži sve podatke, isprave, dokaze, izjave i druge priloge propisane ovim Javnim pozivom.

Valjanom prijavom smatra se pravodobna i potpuna prijava ponuditelja koji ispunjava sve uvjete utvrđene ovim Javnim pozivom.

Nepravodobne i nepotpune prijave neće se razmatrati.

Na usmenom nadmetanju mogu sudjelovati isključivo ponuditelji za koje je prethodno utvrđeno da su podnijeli valjanu prijavu.

Podnošenjem prijave ponuditelj potvrđuje da je upoznat sa sadržajem ovog Javnog poziva i njegovih priloga, da prihvaća sve uvjete utvrđene Javnim pozivom te, u slučaju sudjelovanja u usmenom nadmetanju, prihvaća početni iznos zakupnine uvećan za pripadajući PDV kao početnu osnovu za nadmetanje.

V. 	JAMSTVENI POLOG

Za sudjelovanje u usmenom nadmetanju ponuditelj je dužan uplatiti jamstveni polog u iznosu od 500,00 EUR (slovima: petsto eura) koji se uplaćuje prema sljedećim podacima:
- IBAN: HR6123600001102685281
- Model i poziv na broj primatelja: 00 200-2026
- Opis plaćanja: Uplata jamstvenog pologa

Dokaz o uplati jamstvenog pologa obvezni je sastavni dio prijave.

Ponuditeljima koji ne ostvare pravo zakupa kućice jamstveni polog vraća se u roku od osam (8) dana od dana završetka postupka odabira, bez prava na kamatu.

Odabranom ponuditelju uplaćeni jamstveni polog ne uračunava se u iznos zakupnine, već se zadržava kao jamstvo za uredno ispunjenje obveza iz ugovora o zakupu i naknadu eventualne štete na kućici, pripadajućoj opremi ili prostoru.

Ako odabrani ponuditelj ne pristupi sklapanju ugovora o zakupu do utvrđenog roka ili ne podmiri ugovorenu zakupninu u cijelosti do utvrđenog roka, smatra se da je odustao od ostvarenog prava zakupa. U tom slučaju Pula Film Festival može pravo zakupa predmetne kućice ponuditi sljedećem najpovoljnijem ponuditelju koji je sudjelovao u usmenom nadmetanju za tu kućicu, pod uvjetom da nije ostvario pravo zakupa druge kućice, i to po iznosu njegove posljednje istaknute ponude. Ako takvog ponuditelja nema ili on ne prihvati ponudu, Pula Film Festival može raspisati novi javni poziv za zakup predmetne kućice.

Odabranom ponuditelju jamstveni polog vraća se nakon isteka razdoblja zakupa i uredne primopredaje kućice i pripadajućeg prostora, pod uvjetom da je podmirio sve obveze prema organizatoru i da nije utvrđena šteta za koju odgovara.

VI. 	USMENO NADMETANJE

Povjerenstvo nakon isteka roka za podnošenje prijava pregledava zaprimljene prijave i utvrđuje listu ponuditelja koji su podnijeli valjanu prijavu i ispunjavaju uvjete za sudjelovanje u usmenom nadmetanju.

Lista ponuditelja koji ispunjavaju uvjete za sudjelovanje u usmenom nadmetanju objavit će se najkasnije 16. studenoga 2026. godine na internetskoj stranici Pula Film Festivala i/ili Grada Pula – Pola.

Usmeno nadmetanje održat će se 17. studenoga 2026. godine s početkom u 14:00 sati.

Radi zaštite osobnih podataka, na listi ponuditelja fizičke osobe bit će označene drugim slovom imena, drugim slovom prezimena i posljednjih pet (5) znamenki OIB-a. Kod pravnih osoba i obrtnika na isti će se način označiti osoba ovlaštena za zastupanje odnosno odgovorna osoba navedena u prijavi.

Ponuditelji koji nisu uvršteni na listu nemaju pravo sudjelovanja u usmenom nadmetanju.

Usmeno nadmetanje provodi Povjerenstvo koje imenuje Pula Film Festival ili Grad Pula – Pola.

Ponuditelj na usmenom nadmetanju sudjeluje osobno, putem osobe ovlaštene za zastupanje ili putem opunomoćenika.

Prije početka usmenog nadmetanja Povjerenstvo utvrđuje identitet prisutnih ponuditelja odnosno njihovih zastupnika ili opunomoćenika.

Usmeno nadmetanje provodi se zasebno za svaku kućicu, a započinje od početnog iznosa zakupnine utvrđenog u točki I. ovog Javnog poziva.

Ako za pojedinu kućicu postoji samo jedan ponuditelj koji ispunjava uvjete ovog Javnog poziva, Povjerenstvo ga poziva da se izjasni prihvaća li početni iznos zakupnine. Ako ponuditelj prihvati početni iznos zakupnine, ostvaruje pravo zakupa predmetne kućice bez obveze povećanja početnog iznosa zakupnine za licitacijski korak. Ako ponuditelj ne pristupi usmenom nadmetanju ili ne prihvati početni iznos zakupnine, smatra se da za predmetnu kućicu nije ostvaren odabir ponuditelja.

Ako za pojedinu kućicu postoje dva ili više ponuditelja koji ispunjavaju uvjete ovog Javnog poziva, ali usmenom nadmetanju pristupi samo jedan od njih, prisutni ponuditelj može ostvariti pravo zakupa prihvaćanjem početnog iznosa zakupnine, bez obveze povećanja za licitacijski korak. Ako prisutni ponuditelj ne prihvati početni iznos zakupnine, smatra se da za predmetnu kućicu nije ostvaren odabir ponuditelja.

Ako za pojedinu kućicu usmenom nadmetanju pristupe dva ili više ponuditelja koji ispunjavaju uvjete ovog Javnog poziva, nadmetanje započinje prozivanjem ponuditelja prema abecednom redu, prema prezimenu fizičke osobe odnosno osobe ovlaštene za zastupanje pravne osobe ili obrtnika navedene u prijavi. Prvi prozvani ponuditelj koji želi sudjelovati u nadmetanju mora ponuditi iznos koji je najmanje 10% viši od početnog iznosa zakupnine.

Ako nijedan od prisutnih ponuditelja ne istakne ponudu u skladu s uvjetima ovog Javnog poziva, smatra se da za predmetnu kućicu nije ostvaren odabir ponuditelja.

Najmanji iznos za koji se tijekom daljnjeg usmenog nadmetanja može povećati posljednja istaknuta ponuda (licitacijski korak) iznosi 100,00 EUR.

Svaka ponuda istaknuta tijekom usmenog nadmetanja obvezujuća je za ponuditelja.

Usmeno nadmetanje za pojedinu kućicu završava kada nakon poziva Povjerenstva nitko od sudionika ne istakne višu ponudu.

Najpovoljnijim ponuditeljem smatra se ponuditelj koji je u usmenom nadmetanju ponudio najviši iznos zakupnine.

Nakon što ponuditelj ostvari pravo zakupa jedne kućice, gubi pravo daljnjeg sudjelovanja u usmenom nadmetanju za ostale kućice.

O tijeku usmenog nadmetanja vodi se zapisnik u koji se osobito unose podaci o prisutnim ponuditeljima, istaknutim ponudama pojedinih ponuditelja, najpovoljnijem ponuditelju i postignutom iznosu zakupnine za svaku kućicu.

VII.	SKLAPANJE UGOVORA I PLAĆANJE ZAKUPNINE

S ponuditeljem koji je u postupku usmenog nadmetanja ostvario pravo zakupa pojedine kućice Pula Film Festival sklopit će ugovor o zakupu. Odabrani ponuditelj dužan je pristupiti sklapanju ugovora o zakupu najkasnije do 20. studenoga 2026. godine.

Ugovorena zakupnina odgovara iznosu najviše ponude koju je odabrani ponuditelj istaknuo tijekom usmenog nadmetanja, uvećanom za pripadajući PDV. 

Odabrani ponuditelj dužan je ugovorenu zakupninu u cijelosti uplatiti na račun Pula Film Festivala najkasnije do 24. studenoga 2026. godine.

Odabrani ponuditelj nema pravo preuzeti kućicu niti započeti s njezinim korištenjem prije sklapanja ugovora o zakupu i podmirenja ugovorene zakupnine u cijelosti.

Ako odabrani ponuditelj ne pristupi sklapanju ugovora o zakupu do utvrđenog roka ili ne podmiri ugovorenu zakupninu u cijelosti do utvrđenog roka, smatra se da je odustao od ostvarenog prava zakupa. U tom slučaju Pula Film Festival može pravo zakupa predmetne kućice ponuditi sljedećem najpovoljnijem ponuditelju koji je sudjelovao u usmenom nadmetanju za tu kućicu, po iznosu njegove posljednje istaknute ponude ili može raspisati novi javni poziv za zakup predmetne kućice.

Uplaćena zakupnina ne vraća se niti se njezin iznos umanjuje zbog nepovoljnih vremenskih prilika, smanjenog broja posjetitelja, slabijeg poslovnog rezultata zakupnika ili drugih okolnosti koje ne ovise o Pula Film Festivalu odnosno Gradu Pula – Pola.

Ako zakupnik nakon početka razdoblja zakupa iz razloga na svojoj strani odustane od daljnjeg korištenja kućice ili prestane obavljati djelatnost prije isteka ugovorenog razdoblja zakupa, nema pravo na povrat zakupnine, u cijelosti niti u razmjernom dijelu.

VIII. 	ZAVRŠNE ODREDBE

Troškove pripreme i podnošenja prijave te sudjelovanja u postupku usmenog nadmetanja snosi svaki ponuditelj samostalno.

Pula Film Festival zadržava pravo, bez obrazloženja, izmijeniti ili dopuniti ovaj Javni poziv, kao i poništiti Javni poziv u cijelosti ili djelomično, bez obveze naknade bilo kakvih troškova ili štete ponuditeljima.
Sve izmjene, dopune, obavijesti i druge informacije u vezi s ovim Javnim pozivom objavljuju se na internetskoj stranici Pula Film Festivala i/ili Grada Pula – Pola.

Podnošenjem prijave ponuditelj daje privolu Pula Film Festivalu za prikupljanje i obradu osobnih podataka sadržanih u prijavi i priloženoj dokumentaciji u svrhu provedbe ovog Javnog poziva, u skladu s Uredbom (EU) 2016/679 Europskog parlamenta i Vijeća od 27. travnja 2016. godine te Zakonom o provedbi Opće uredbe o zaštiti podataka.

Riječi i pojmovi koji imaju rodno značenje, bez obzira na to jesu li u ovom Javnom pozivu korišteni u muškom ili ženskom rodu, odnose se jednako na muški i ženski rod.

Na ovaj Javni poziv mogu se pod jednakim uvjetima prijaviti osobe oba spola.

U slučaju dvojbe u tumačenju hrvatske i talijanske jezične verzije Javnog poziva i njegovih priloga, mjerodavna je verzija na hrvatskom jeziku.

Za sve upite u vezi s ovim Javnim pozivom zainteresirani ponuditelji mogu se obratiti putem elektroničke pošte prijave@pulafilmfestival.hr.
